
Republicii Moldova


În temeiul art. 73 din Constituţia Republicii Moldova şi art. 47 din Regulamentul Parlamentului se înaintează spre examinare Parlamentului, cu titlu de iniţiativă legislativă, proiectul Legii pentru completarea unor acte legislative.

Deputaţi în Parlament

Proiect

Lege

pentru completarea unor acte legislative

Parlamentul adoptă prezenta lege organică. 
Art.I. – La articolul 4 din Legea pentru punerea în aplicare a Titlului III al Codului fiscal nr.1417-XIII din 17 decembrie 1997 (republicat în Monitorul Oficial al Republicii Moldova, 2007, ediţie specială), cu modificările ulterioare, se completează cu alineatul (131), cu următorul cuprins:
„(131) Taxa pe valoarea adăugată nu se aplică la importul şi/sau livrarea pe teritoriul ţării a mărfurilor, serviciilor destinate  proiectelor de asistenţă financiară oferite de către Fondul Global pentru combaterea HIV/SIDA, Tuberculozei şi Malariei (GFATM), în baza Acordului de grant nr.MOL-809-G05-T şi Acordului de grant nr.MOL-809-G06-H, implementate de „Centrul pentru Politici şi Analize în Sănătate” (Centrul PAS).”
Art.II. –Legea nr.1380-XIII din 20 noiembrie 1997 cu privire la tariful vamal (republicată în Monitorul Oficial al Republicii Moldova, ediţie specială din 1 ianuarie 2007), cu modificările ulterioare, se completează după cum urmeză: 
1.Articolul 28 se completează cu litera (n1), cu următorul cuprins:

„(n1) mărfurile (serviciile) importate pe teritoriul ţării, destinate  proiectelor de asistenţă financiară oferite de către Fondul Global pentru combaterea HIV/SIDA, Tuberculozei şi Malariei (GFATM), în baza Acordului de grant nr.MOL-809-G05-T şi Acordului de grant nr.MOL-809-G06-H, implementate de „Centrul pentru Politici şi Analize în Sănătate” (Centrul PAS).”

2. Nota la Anexa nr.2 se completează cu punctul 11, cu următorul cuprins:
11. Taxa pentru efectuarea procedurilor vamale nu se percepe pentru mărfurile şi serviciile importate pe teritoriul Republicii Moldova destinate  proiectelor de asistenţă financiară oferite de către Fondul Global pentru combaterea HIV/SIDA, Tuberculozei şi Malariei (GFATM), în baza Acordului de grant nr.MOL-809-G05-T şi Acordului de grant nr.MOL-809-G06-H, implementate de „Centrul pentru Politici şi Analize în Sănătate” (Centrul PAS).”

 
Preşedintele Parlamentului

Nota informativă

la proiectul de Lege pentru completarea unor acte legislative
Proiectul Legii pentru completarea unor acte legislative a fost elaborat în contextul realizării Acordului de Grant nr. MOL-809-G05-T şi a Acordului de Grant nr.MOL-809-G06-H, asistenţă financiară oferită de către Fondul Global pentru Combaterea HIV/SIDA, Tuberculozei şi Malariei (GFATM) care urmează a fi gestionate de către organizaţia non-guvernamentală „Centrul pentru Politici şi Analize în Sănătate” (Centrul PAS).

Republica Moldova beneficiază începând cu anul 2001, de asistenţa financiară nerambursabilă oferită de către GFATM în cadrul Rundelor 1-a, 6-a şi 8-a, resursele fiind utilizate pentru finanțarea Programelor Naţionale de Control şi Profilaxie HIV/SIDA şi Tuberculoză, în special pentru tratament, îngrijire şi suport a pacienţilor, procurarea echipamentului modern de diagnostic, renovarea instituirilor medicale şi de asistenţă socială, procurarea medicamentelor şi testelor de laborator etc. 

	Grantul GFATM
	Domeniu
	Suma disbursată
	Suma care urmează să fie disbursată
	Suma solicitată 

	Runda 1 (2003-2007)
	HIV/TB
	$ 11,719,047.00
	$ 00.00
	$  11,719,047.00

	Runda 6 (2008-2012)
	TB
	$   5,675,507.00
	5,500,000.00
	$  11,175,507.00

	Runda 6 (2008-2012)
	HIV
	$   6,411,072.00
	$9,526,838.00
	$ 15,940,711.00

	Runda 8 (2010-2014)
	TB
	€   5,032,587.00
	€ 13,531,450.00
	€ 18,435,796.00

	Runda 8 (2010-2014)
	HIV
	€   2,800,300.00
	€ 20,470,680.00
	€ 23,053,300.00


O condiție principală pentru oferirea grant-urilor din partea GFATM este scutirea acestora de TVA, taxa vamală şi taxa pentru efectuarea procedurilor vamale.

Coordonarea, monitorizarea şi evaluarea activităţilor realizate în cadrul Programelor naţionale de profilaxie şi control al infecţiei HIV/SIDA, infecţiilor cu transmitere sexuală (ITS) şi de control al tuberculozei, cu suportul asistenţei financiare oferite de către GFATM este asigurată de către Consiliul naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei (CNC TB/SIDA). 

CNC TB/SIDA, este o structură intersectorială de nivel naţional, constituită la 3 august 2005 prin Hotărârea Guvernului nr.825 ce numără 22 de membri (reprezentanţi ai Ministerelor de resort, organismelor internaţionale, organizaţiilor neguvernamentale), fiind condusă de Ministrul Sănătății, în calitate de Preşedinte.

Consiliul naţional de coordonare TB/SIDA a fost creat cu scopul de a contribui la implementarea eficientă a activităţilor din cadrul Programelor naţionale de profilaxie şi control al infecţiei HIV/SIDA, infecţiilor cu transmitere sexuală (ITS) şi de control al tuberculozei, prin atragerea, coordonarea şi monitorizarea utilizării finanţelor oferite de organizaţiile internaţionale, drept răspuns la necesităţile ţării în realizarea Obiectivelor de Dezvoltare ale Mileniului.

În acest context, prin mecanisme clar stabilite, CNC TB/SIDA înaintează propuneri de finanțare către GFATM pentru acoperirea necesităților prioritare ale Republicii Moldova în cadrul Programelor Naționale de Tuberculoză și HIV/SIDA. În același timp, Consiliul naţional de coordonare TB/SIDA identifică în bază de concurs și numește Recipienții principali (agențiile de implementare) ale Grant-urilor GFATM. 

Acordurile de Grant sunt semnate de GFATM şi Recipientul principal, care îşi asumă responsabilitatea de implementare a grant-ului. Acest Acord este contrasemnat de Ministrul Sănătății, în calitate de Președinte al CNC TB/SIDA și de un reprezentat al societății civile. 

În cadrul Rundelor 1-a și a 6-a ale GFATM, Recipientul principal responsabil de gestionarea grant-urilor a fost numită Unitatea de Coordonare, Implementare şi Monitorizare a Proiectului de Restructurare a Sistemului Sănătăţii (UCIMP), instituție publică creată în baza Hotărîrii de Guvern. 

Din acest motiv, în contextul realizării articolului 28 litera n) şi punctului 1 din nota la anexa nr.2 din Legea cu privire la tariful vamal şi articolul 103 alineatul (1) punctul 25, articolul 124 alineatul (3) din Codul fiscal, Guvernul Republicii Moldova, grant-urile oferite de către GFATM, implementate de către această instituţie au fost incluse în Lista împrumuturilor şi granturilor acordate Guvernului Republicii  Moldova sau acordate cu garanţie de stat, din contul împrumuturilor acordate de organismele  financiare internaţionale (inclusiv din cota parte a Guvernului), destinate realizării proiectelor  respective, precum şi din contul granturilor acordate instituţiilor finanţate de la buget, din contul cărora vor fi importate sau achiziţionate mărfuri (lucrări, servicii) scutite de plata taxei pe valoarea adăugată, accizelor, taxa vamală şi taxa pentru efectuarea procedurilor vamale (Hotărîrea Guvernului Republicii Moldova nr. 361 din 27.03.2003).

În contextul înaintării propunerii de finanțare către GFATM în cadrul Rundei a 8-a,  la recomandarea GFATM, Consiliul naţional de coordonare TB/SIDA a nominalizat un al doilea Recipient principal al grant-urilor din cadrul sectorului neguvernamental: Centrul Pentru Politici și Analize în Sănătate (Centrul PAS). 

Totodată în contextul cadrului legislativ în vigoare, grant-urile oferite de către GFTAM, prin intermediul Centrului PAS, ce este o organizație neguvernamentală, nu pot fi în prezent scutite de TVA, taxa vamală şi taxa pentru efectuarea procedurilor vamale, fapt ce determină Ministerul Sănătăţii şi Consiliul naţional de coordonare TB/SIDA de a interveni cu rugămintea de iniţiere a unei iniţiative legislative, ce ar permite realizarea condiţiei înaintată de către GFATM pentru oferirea asistenţei nerambursabile menţionate, de o necesitate stringentă în contextul asigurării continuităţii de realizăre a obiectivelor Programelor Naționale de profilaxie şi control a infecţiei HIV/SIDA, Infecţiilor cu Transmitere Sexuală şi de control al Tuberculozei.

